‘Familievergadering ’ met Ramaphosa Maandag om 20:00Pres. Cyril Ramaphosa. (Foto: GCIS) Pres. Cyril Ramaphosa se sogenaamde familievergadering met Suid-Afrika word Maandag regstreeks om 20:00 uitgesaai. Ramaphosa sal na verwagting dan ŉ aanduiding gee van watter maatreëls, indien enige, verskerp gaan word in ŉ poging om die land se stygende Covid-19-getalle in bedwang te probeer bring. Altesaam 7 999 nuwe gevalle van die virus is teen Sondagaand bevestig. Suid-Afrika het volgens die jongste syfers in hierdie stadium sowat 76 000 aktiewe Covid-19-gevalle. Ramaphosa het Sondag met die nasionale koronavirusbevelsraad, asook die president se koördineringsraad en die kabinet vergader. Die president se toespraak word op verskeie aanlyn platforms uitgesaai. Hou Maroela Media dop vir meer inligting.